Broj: 711-I-749-P-136/22-02-19

Zagreb, 09. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Daniela Majera, voditelja Odjela za opće i financijske poslove Regionalnog koordinatora razvoja Požeško-slavonske županije, za davanjem očitovanja Povjerenstva,** na 163. sjednici održanoj dana 09. ožujka 2022.g. daje sljedeće

**OČITOVANJE**

**Sukladno odredbi članka 3. stavka 1. podstavka 40. ZSSI-a, direktor trgovačkog društva PANONSKI IZVOR d.o.o. obveznik je u smislu navedenog Zakona te mu je uz plaću za obnašanje navedene dužnosti zabranjeno primiti dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove, financiranje poslijediplomskih studija od strane tijela u kojem obnaša dužnost kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti, međutim, iste naknade može primiti kao zaposlenik Javne ustanove Regionalni koordinator razvoja Požeško-slavonske županije, budući da u tom slučaju predmetne naknade ostvaruje po drugoj osnovi u javnoj ustanovi.**

 Obrazloženje

Zahtjev za očitovanjem Povjerenstva podnio je Daniel Majer, voditelj Odjela za opće i financijske poslove Regionalnog koordinatora razvoja Požeško-slavonske županije. U Povjerenstvu zahtjev je zaprimljen 21. veljače 2022. godine pod poslovnim brojem 711-U-3117-P-136/22-01-2, povodom kojeg se vodi predmet broj P-136/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i ona u kojima su većinski vlasnici trgovačka društva u kojima većinski udio imaju jedinice lokalne/područne samouprave obveznici su ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi da je Željko Feigl,, temeljem ugovora o radu na neodređeno vrijeme, zaposlenik javne ustanove Regionalni koordinator razvoja Požeško-slavonske županije te mu se plaća i druga materijalna prava isplaćuju sukladno internom aktu, Pravilniku o plaćama i drugim materijalnim pravima zaposlenika javne ustanove Regionalni koordinator razvoja Požeško-slavonske županije. Nadalje, navodi se da je isti 10. veljače 2022. godine, odlukom Skupštine Društva, imenovan, ali bez zasnivanja radnog odnosa, za direktora trgovačkog društva Panonski izvor d.o.o., koje je u 100% vlasništvu Požeško-slavonske županije te je kao takav postao obveznik primjene Zakona o sprječavanju sukoba interesa (NN 143/21) s time da je postupak upisa u Trgovački sud u tijeku. Nadalje, podnositelj ističe kako je Smjernicom o zabrani primitka dodatne naknade iz članka 7. točke d) Zakona o sprječavanju sukoba interesa temeljem ugovora o radu ili drugog ugovora iz radnog odnosa (Broj: 711-1-134-R- 34/22-01-17 od 31. siječnja 2022. godine) propisano da obnašatelj javne dužnosti ne smije pored plaće ostvarivati druge primitke te stoga traži mišljenje kako postupati s prigodnim nagradama koje do određenog iznosa nisu oporezive porezom na dohodak, a isplaćuju mu se kao zaposleniku ustanove Regionalni koordinator Požeško-slavonske županije. Nadalje, podnositelj navodi da neisplata božićnice, regresa za godišnji odmor i drugih materijalnih prava predstavlja kršenje materijalnih prava radnika, neovisno o tome što je isti obveznik primjene Zakona o sprečavanju sukoba interesa. Isto tako, napominje da iz Zakona nije jasno imaju li obveznici primjene Zakona pravo na naknadu putnih troškova za dolazak i odlazak na posao. Podnositelj ističe kako s obzirom da ravnatelji, direktori i dr. nisu u istom položaju kao načelnici, gradonačelnici, župani i državni dužnosnici, nego zaposlenici koji imaju ugovore o radu na koje se primjenjuju kolektivni ugovori i interni pravilnici kojima ostvaruju određena materijalna prava (i to propisana prije stupanja na snagu Zakona), moli Povjerenstvo da razmotri spomenutu Smjernicu, kako bi se u budućnosti izbjegle moguće tužbe protiv poslodavaca budući da poslodavce pravno obvezuju ugovori o radu i Zakon o radu, a samo obveznike obvezuje Zakon o sprečavanju sukoba interesa.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

 Stoga, članovi uprava trgovačkih društava u kojem jedinica lokalne ili područne (regionalne) samouprave ima većinske udjele u vlasništvu ne mogu ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove, financiranje poslijediplomskih studija od strane tijela u kojem obnašaju dužnost kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

 Međutim , Povjerenstvo ističe kako je u konkretnom slučaju obveznik ujedno i zaposlenik Javne ustanove Regionalni koordinator razvoja Požeško-slavonske županije te u tom svojstvu ima pravo na primitak navedenih naknada, budući da u tom slučaju iste ne bi bile primljene povodom obnašanja dužnosti direktora trgovačkog društva, već temeljem radnog odnosa zasnovanog u Javnoj ustanovi, slijedom čega se ne bi radilo o dodatnoj naknadi za poslove obnašanja dužnosti.

 Nadalje, Povjerenstvo ističe kako obveznik kao direktor trgovačkog društva PANONSKI IZVOR d.o.o. može uz plaću za obnašanje javne dužnosti primiti dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), naknade troškova korištenja službenog računala i mobitela, plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja, otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te plaćanje edukacija povezanih s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti.

 Isto tako, iako obveznik nema pravo na podmirenje police dopunskog zdravstvenog osiguranja, Povjerenstvo uvažava okolnost da su police osiguranja novih obveznika zaključene prije njihova stupanja na dužnost te da bi raskid ugovora o dopunskom zdravstvenom osiguranju mogao imati štetne posljedice za ugovaratelja osiguranja, te bi stoga obveznik mogao koristiti zdravstvene usluge do isteka ugovorenog razdoblja ukoliko je polica u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI-a na snagu.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana